钦定古今图书集成/明伦汇编/官常典/第103卷 > 《为齐明帝让宣城郡公表》〈有序〉前人
## 钦定古今图书集成/明伦汇编/官常典/第103卷 > 《为齐明帝让宣城郡公表》〈有序〉前人

明帝作相，令昉草《让封表》，沿故事也。昉濡泻恳迫，情事太露，故帝愠之。

“臣鸾言，被台召以臣为侍中、中书监、骠骑大将军、开
府仪同三司、扬州长史、录尚书事，封宣城郡开国公，
食邑三千户，加兵五千人。臣本庸才，智力浅短。太祖
高皇帝笃犹子之爱，降家人之慈。世祖武皇帝情等
布衣，寄深同气。武皇大渐，实奉话言。”虽自见之明，庸
近所蔽。愚夫一至，偶识量己。实不忍自固于缀衣之
辰，拒违于玉几之侧，遂荷顾托，导扬末命。虽嗣君弃
常，获罪宣德，王室不造，职臣之由。何者？亲则东牟，任
惟慱陆，徒怀子孟社稷之对，何救昌邑争臣之讥？四
海之议，于何逃责？陵土未干，训誓在耳。家国之事，一
至于斯，非臣之尤，谁任其咎？将何以“肃拜高寝，虔奉
武园，悼心失图，泣血待旦，宁容复徼”荣于家耻，宴安
于国危？骠骑上将之元勋，神州仪刑之列岳，尚书古
称司会，《中书》实管王言。且虚饰宠章，委成御侮，臣知
不惬，物谁谓宜？但命轻鸿毛，责重山岳，存没同归，毁
誉一贯。辞一官不减身累，增一职，已黩朝经，便当自
同体国，不为饰让。至于功均一匡，赏同千室，光宅近
甸，奄有全邦，陨越为期，不敢闻命，亦愿曲留降鉴，即
垂听许。钜平之恳诚必固，永昌之丹慊获申，乃知君
臣之道，绰有馀裕，苟曰易照，敢守难夺，故可庶心弘
议，酌己亲物者矣。不胜荷惧屏营之诚，谨附某官某
甲奉表以闻。